ไฟแนนซ์ทูเดย์
โดย...ภูคา
31 ก.ค. 2558

โดย...ภูคา
...มีสายสืบตาดี สายตรงรายงานบรรยากาศแต่งงานลูกชาย “สมคิด จาตุศรีพิทักษ์” ที่มีแขกผู้ทรงเกียรติไปร่วมงานกันอย่างล้นหลาม ทั้งนักการเมือง นักการเงิน นักวิชาการ ไม่เว้นแม้แต่ตัวเก็งว่าที่รัฐมนตรีว่าการกระทรวงการคลัง 4 คน คือ ทั้งมิสเตอร์ ว. เจ้าเก่า มิสเตอร์ ร. มิสเตอร์ ส. และมิสเตอร์ อ. ไปร่วมงานกันอย่างครบครัน
แต่ที่แน่ๆ งานนี้ “ปู่หมาย” สมหมาย ภาษี รัฐมนตรีคลัง ยืนยันยังไม่ลาออก ก็อยู่ที่ “ลุงตู่ พล.อ.ประยุทธ์ จันทร์โอชา” นายกรัฐมนตรีจะสั่งการ
...ช่วงนี้ข่าวบรรษัทตลาดรองสินเชื่อที่อยู่อาศัย (บตท.) เงียบๆ ไป โทรไปถามไถ่ผู้บริหารก็ไม่รับสาย ก็เข้าใจตรงกันว่าในปีนี้เศรษฐกิจซบเซา แบงก์ปล่อยสินเชื่อได้น้อยลง ผ่านไปครึ่งปีผลงานก็ไม่โดดเด่น มียอดรับซื้อสินเชื่อที่อยู่อาศัยจิ๊บๆ แค่ 1,000 ล้านบาท จากที่ทั้งปีคุยว่าจะรับซื้อสินเชื่อได้ 1 หมื่นล้านบาท ตอนนี้เหลือเวลาอีก 5 เดือน แต่ดูเหมือนเป้ายังอีกไกล...
...เร็วๆ นี้ สำนักงานประกันสังคมกำลังจะมีการเปลี่ยนแปลงครั้งใหญ่ เริ่มจาก นคร ศิลปอาชา ปลัดกระทรวงแรงงาน ที่เป็นประธานบอร์ดประกันสังคมโดยตำแหน่ง และ ปราณิน มุตตาหารัช เลขาธิการประกันสังคม จะเกษียณพร้อมกัน แถมสำนักงานบริหารการลงทุนดูแลเงิน 1.2 ล้านล้านบาท ก็กำลังจะเปลี่ยนแปลงไป